钦定古今图书集成/明伦汇编/人事典/第109卷 > 《褚氏遗书》 > 《问子》
## 钦定古今图书集成/明伦汇编/人事典/第109卷 > 《褚氏遗书》 > 《问子》

建平王妃姬等皆丽而无子，择良家未笄女入御，又
无子。问曰：“求男有道乎？”澄对之曰：“合男女必当其年，
男虽十六而精通，必三十而娶；女虽十四而天癸至，
必二十而嫁。皆欲阴阳气完实而后交，合则交而孕，
孕而育，育而为子，坚壮彊寿。今未笄之女，天癸始至，
已近男色，阴气蚤泄，未完而伤，未实而动，是以交而
不孕，孕而不育，育而子脆不寿，此王之所以无子也。
然妇人有所产皆女者，有所产皆男者，大王诚能访
求多男妇人，谋置宫府，有男之道也。”王曰：“善。”未再期
生六男。夫老阳遇少阴，老阴遇少阳，亦有子之道也。